代人壽度支郎中李嘉言
作者：敖陶孫
朝代：宋

paragraphs: 李下老人龍作儔，談經閲世無春秋。
一朝函谷占紫氣，萬里西極行青牛。
青蓮居士亦其裔，太白淪精來謁帝。
江東狂客漏神機，一號謫仙人得制。
天人驚世時一班，文采風流有遠孫。
百篇斗酒真細事，郡有德政朝功言。
晉陵坐嘯列城祖，一札細書風九土。
爲郎不用漢山錢，度支事繁通會府。
向來供億寬艱虞，祗今笏畫通材須。
裕農足國端有道，判花視草皆夷途。
金魚玉带公所有，太夫人高松柏壽。
綵衣板輿堪作圖，贔屭閬州陳母後。
人間盛事省見稀，王母一笑攘桃兒。
花明柳暗白日靜，鶑穿燕颺青春遲。
請君酌此西湖水，萬歲千秋佐天子。
清明寒食數日間，謹勿拋擲爲佳耳。